અવકાશ સંશોધન અંગે વિશ્વભરના વૈજ્ઞાાનિકોનું મૈસુરમાં સંમેલન
પૃથ્વીના વાતાવરણ સંદર્ભે વિચારણા થશે ઃ ભારતમાં મંગળયાત્રાની તૈયારી પૂર્ણ ઃ રાધાક્રિષ્ણન
(પી.ટી.આઇ.)	મૈસુર, તા. ૧૪
૭૪ દેશોના મહત્ત્વના અવકાશ વિજ્ઞાાનીઓ અત્રે એકત્ર થયા છે. તેઓ પૃથ્વીની આસપાસના વાતાવરણ સંબંધી ચર્ચા કરશે. આ સમેલનમાં કુલ ૨૩૦૦ વૈજ્ઞાાનિકો ભાગ લઈ રહ્યા છે. જેમાં ૮૦૦ વૈજ્ઞાાનિકો ભારતના છે તેમ ઇન્ડિયન સ્પેસ રીસર્ચ ઓર્ગનેાઇઝેશન (ઇસરો)ના સૂત્રોએ જણાવ્યું હતું.
ઇસરો ૩૯મા અવકાશ વિજ્ઞાાન મેળાનું યજમાનપદ સંભાળી રહ્યું છે જેને કમિટી ઓન સ્પેસ રિસર્ચ (કોસ્પર) પણ કહે છે હાલમાં તેઓ 'સ્પેસ ફોર ધ બેનિફીટ ઓફ મેનકાઇન્ડ' સંદર્ભે વિચારણા ચલાવી રહ્યા છે.
કોસ્પાર- ૨૦૧૨નું આયોજન એન. આર. નારાયણમૂર્તિ સેન્ટર ફોર એક્સલન્સ ઇન્ફોસીસ કેમ્પસ ખાતે કરવામાં આવ્યું છે. આ બેઠક ૧૪થી ૨૨મી જુલાઈ એક સપ્તાહ સુધી ચાલશે.
ફીઝીકલ રીસર્ચ લેબોરેટરીના ચેરમેન પ્રો. યુ.આર. રાવ જેઓ પૂર્વે ઇસરોના પણ ચેરમેન રહી ચૂક્યા છે, તેઓ આ કોસ્પાર સાયન્ટીફીક પ્રોગ્રામ કમિટીના વડાનું પદ સંભાળશે. ડો. ગીઓવન્ની એફ. બીગનામી, યુરોપીયન સ્પેસ એજન્સીના સલાહકાર પણ છે તેમજ ઇસરોના વર્તમાન વડા કે. રાધાકૃષ્ણને આ બેઠક સંબંધે પત્રકારોને માહિતી આપી હતી.
દરમ્યાન પત્રકારો સાથેની વાતચીતમાં કે. રાધાક્રિષ્ણને એ માહિતી આપી હતી કે, ભારતે મંગળ યાત્રા માટેની તૈયારી પૂર્ણ કરી લીધી છે અને હવે કોઈ પણ સમયે મંગળયાત્રા માટેની જાહેરાત થઈ શકે છે. અમે હવે મંજૂરીના આખરી તબક્કામાં પ્રવેશી ચૂક્યા છીએ. મંગળ પર યાન મોકલવા મોટા પ્રમાણમાં સંશોધન અને તૈયારીઓ થઈ ચૂકી છે.
રાધાક્રીષ્ણને ઉમેર્યું હતું કે, મંગળ પર જનારા યાન અંગે ઘણુ સંશોધન થઈ ચૂક્યું છે એટલું જ નહીં પણ નક્કી કરવામાં આવેલા યાનમાં મોકલવામાં આવનાર સંશોધક ઉપકરણોની યાદી પણ ટુંકાવીને નક્કી કરી નાંખવામાં આવી છે.